Visit Llíria oferix el Festival “IberLlíria” que es desenvoluparà fins a la pròxima tardor
23 de juny de 2025

Visit Llíria oferix novament el Festival “IberLlíria”, un recorregut centrat en el jaciment arqueològic del Tossal de Sant Miquel, que es desenvoluparà este estiu i fins al 25 d'octubre, amb diverses visites, tallers i activitats seminocturnes realitzades per especialistes del món iber.

Segons explica el regidor de Turisme de l'Ajuntament edetà, Paco García, “el Consistori i l'Àrea de Cultura de la Diputació de València treballen conjuntament des de fa temps en la creació d'un producte turístic denominat ‘La Ruta dels Ibers’ a València, que compta com a principal atractiu amb la visita a diferents poblats ibers situats a diversos municipis de la província”.

Dins d'este projecte, el SIP (Servici d'Investigació Prehistòrica) i els ajuntaments participants organitzen diferents activitats on el principal atractiu són els jaciments arqueològics d'estes poblacions.

Calendari visites-taller

Les visites al Tossal de Sant Miquel se celebraran en caps de setmana. Les pròximes activitats previstes són el 29 de juny; 12 i 18 de juliol; 9 i 23 d'agost; 6, 20 i 27 de setembre; i 4 i 25 d'octubre. Alguns dies, la visita estarà acompanyada també d'un taller del món iber, i algunes es realitzaran en horari seminocturn. Igualment, es pot triar, segons la jornada, a fer el recorregut guiat en castellà o valencià.

Les inscripcions ja estan obertes per a totes les activitats i es poden formalitzar a través de l'APP o el web municipal en l'apartat de “Reserva d'entrades”. Per a rebre més informació es pot consultar a través de la Tourist-Info de Llíria enviant un correu electrònic a touristinfo@lliria.es o telefonant al 962791522.